Document ID: 32015D0558

A BIZOTTSÁG (EU) 2015/558 VÉGREHAJTÁSI HATÁROZATA
(2015. április 1.)
az egyes tagállamokban előforduló afrikai sertéspestissel kapcsolatos járványügyi intézkedésekről szóló 2014/709/EU határozat módosításáról
(az értesítés a C(2015) 2160. számú dokumentummal történt)
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (3) és különösen annak 4. cikke (3) bekezdésére,
mivel:
(1)
A 2014/709/EU bizottsági végrehajtási határozat (4) járványügyi intézkedéseket ír elő az egyes tagállamokban előforduló afrikai sertéspestissel kapcsolatban. A szóban forgó határozat melléklete a járványügyi helyzetből adódó kockázatok szintje alapján kijelöli és felsorolja e tagállamok bizonyos területeit. Ebbe a felsorolásba Észtország, Olaszország, Lettország, Litvánia és Lengyelország bizonyos területei is beletartoznak.
(2)
A 2014/709/EU végrehajtási határozat 7. cikkét, amely eltérést állapít meg a sertésekből származó állati melléktermékeket tartalmazó szállítmányoknak az említett végrehajtási határozat mellékletének III. vagy IV. részében felsorolt területekről történő szállításának tilalmától, felül kell vizsgálni annak érdekében, hogy biztosítható legyen a melléklet III. részében felsorolt területeken található gazdaságokból származó, vadon élő sertésektől eltérő sertésekből és - többek között - az elhullott állatok feldolgozatlan teteméből származó állati melléktermékek biztonságos ártalmatlanítása.
(3)
2015. januártól februárig tartó időszakban a házisertések körében afrikai sertéspestis kitöréséről érkezett jelentés Lengyelországból, valamint Litvánia és Lengyelország bejelentette, hogy a vaddisznók körében az afrikai sertéspestis több esete fordult elő a 2014/709/EU végrehajtási határozat mellékletének II. részében szereplő, korlátozás alá tartozó területen. 2015. februárban és márciusban Lettországból néhány eset előfordulását jelezték a 2014/709/EU végrehajtási határozat mellékletének I. és III. részében felsorolt, korlátozás alá tartozó területek vonatkozásában.
(4)
Lengyelország, Lettország és Litvánia állat-egészségügyi helyzetéből adódó kockázatok értékelése során a jelenlegi járványügyi helyzet alakulását figyelembe kell venni. A járványügyi intézkedések célzottá tétele és az afrikai sertéspestis terjedésének megelőzése, illetve az Unión belüli kereskedelem szükségtelen megzavarásának megelőzése és a harmadik országokkal folytatott kereskedelmet indokolatlanul gátló akadályok elkerülése érdekében módosítani kell a 2014/709/EU végrehajtási határozat mellékletében előírt járványügyi intézkedések hatálya alá tartozó területek uniós jegyzékét, tekintettel Lengyelországnak, Lettországnak és Litvániának a szóban forgó betegséggel kapcsolatos jelenlegi állat-egészségügyi helyzetére.
(5)
A 2014/709/EU végrehajtási határozatot ezért ennek megfelelően módosítani kell.
(6)
Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
ELFOGADTA EZT A HATÁROZATOT:
1. cikk
A 2014/709/EU végrehajtási határozat a következőképpen módosul:
1.
A 7. cikk (2) bekezdésének bevezető mondata helyébe a következő szöveg lép:
„(2) A 2. cikk d) pontjában előírt tilalomtól eltérve az érintett tagállamok engedélyezhetik a vadon élő sertésektől eltérő sertésekből származó állati melléktermékeknek - többek között a 853/2004/EK rendeletnek megfelelően engedélyezett, a melléklet III. részében felsorolt területeken található gazdaságokból származó elhullott állatok feldolgozatlan tetemének vagy az ilyen területeken elhelyezkedő vágóhidakról származó hasított testeknek - a melléklet III. részében felsorolt területeken kívül található, az 1069/2009/EK rendelet 24. cikke (1) bekezdésének a), b) és c) pontja szerinti feldolgozóüzembe, hulladékégető vagy -együttégető műbe történő szállítását, feltéve, hogy:”
.
2.
A melléklet helyébe e határozat mellékletének szövege lép.
2. cikk
Ennek a határozatnak a tagállamok a címzettjei.
Kelt Brüsszelben, 2015. április 1-jén.

Labels: 3
1
17
6